《与揭伯防先生桂彦良重游东山分韵得鸟字》
明代·乌斯道

荏苒岁云暮，霜露摧百草。东山松柏姿，青青故相好。

我有违旷思，戾兹涉远道。斗酒斟酌之，良以慰孤抱。

所悲无定居，依依若飞鸟。愿藉山中云，优游以终老。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。